Document ID: 31989R0556

KOMISSION ASETUS (ETY) N:o 556/89,
annettu 30 päivänä marraskuuta 1988,
perustamissopimuksen 85 artiklan 3 kohdan soveltamisesta taitotietoa koskevien lisenssisopimusten ryhmiin
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon perustamissopimuksen 85 artiklan 3 kohdan soveltamisesta sopimusten ja yhdenmukaistettujen menettelytapojen ryhmiin 2 päivänä maaliskuuta 1965 annetun neuvoston asetuksen N:o 19/65/ETY (1), sellaisena kuin se on viimeksi muutettuna Espanjan ja Portugalin liittymisasiakirjalla, ja erityisesti sen 1 artiklan,
on julkaissut tämän asetuksen luonnoksen (2),
on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa,
sekä katsoo, että
(1) asetuksen N:o 19/65/ETY nojalla komissiolla on toimivalta asetuksia antamalla soveltaa perustamissopimuksen 85 artiklan 3 kohtaa sellaisten 85 artiklan 1 kohdassa tarkoitettujen sopimusten ja yhdenmukaistettujen menettelytapojen ryhmiin, joiden osapuolina on ainoastaan kaksi yritystä ja jotka asettavat rajoituksia teollisoikeuksien, erityisesti patenttien, hyödyllisyysmallien, mallien tai tavaramerkkien hankkimiselle tai käyttämiselle taikka sellaisille oikeuksille, jotka luovutus- tai käyttöoikeussopimuksen nojalla on saatu valmistusmenetelmiin tai teollisten tuotantomenetelmien käyttämistä tai soveltamista koskevaan tietämykseen;patentoimattoman teknisen tiedon - esimerkiksi valmistusmenetelmien kuvaukset, reseptit, kaavat, mallit tai piirustukset - josta käytetään yleensä nimitystä "know-how" (taitotieto), taloudellisen merkityksen kasvu, yritysten, mukaan lukien julkiset tutkimuslaitokset, nykyisin pelkästään tällaisen tiedon hyväksi käyttämisestä tekemien sopimusten (niin kutsutut `varsinaiset` taitotietoa koskevat lisenssisopimukset) suuri määrä sekä se, että taitotiedon luovutus on usein käytännössä peruuttamatonta, ovat aiheuttaneet tarpeen lisätä oikeusvarmuutta koskien tällaisten sopimusten asemaa suhteessa kilpailusääntöihin ja edistää siten teknisen tietämyksen leviämistä yhteisössä ; tähän asti saadun kokemuksen perusteella on mahdollista määritellä sellaisten taitotietoa koskevien lisenssisopimusten ryhmä, jotka koskevat koko yhteismarkkinoita tai niiden osaa ja jotka voivat kuulua 85 artiklan 1 kohdan soveltamisalaan, mutta joiden voidaan tavallisesti katsoa täyttävän 85 artiklan 3 kohdassa määrätyt edellytykset, kun käyttöluvan kohteena oleva taitotieto on salaista, merkityksellistä ja soveltuvassa muodossa yksilöityä (`taitotietoa`) ; näiden määritelmällisten vaatimusten tarkoituksena on ainoastaan taata se, että taitotiedon luovuttaminen on tämän asetuksen soveltamisen ja erityisesti kilpailua rajoittavia velvoitteita koskevien poikkeusten pätevä perustelu ;
tämän asetuksen soveltamista varten määritellään 1 artiklassa tietyt ilmaisut,
(2) varsinaisten taitotietosopimusten ohella myös sekamuotoiset taitotietoa ja patentteja koskevat lisenssisopimukset ovat yhä tärkeämpiä tekniikan siirron välineitä ; siksi on aiheellista sisällyttää tämän asetuksen soveltamisalaan sekamuotoiset sopimukset, joita komission asetuksessa (ETY) N:o 2349/84 (3) säädetyt poikkeukset (1, 2 tai 4 artikla) eivät koske, erityisesti seuraavanlaiset sopimukset:
- sekamuotoiset sopimukset, joissa käyttöluvan kohteena olevien patenttien käyttö ei ole tarpeen käyttöluvan kohteena olevan, sekä patentoituja että patentoimattomia aineksia sisältävän tekniikan soveltamisen tavoitteiden saavuttamiselle ; näin voi olla esimerkiksi silloin, kun tällaiset patentit eivät suojaa tehokkaasti sivullisten harjoittamalta kyseisen tekniikan hyväksi käyttämiseltä ;
- sellaiset sekamuotoiset sopimukset, riippumatta siitä, onko käyttöluvan kohteena olevien patenttien käyttö tarpeen käyttöluvan kohteena olevan tekniikan soveltamisen tavoitteiden saavuttamiselle, joihin sisältyvät velvoitteet rajoittavat käyttöluvan antajan tai saajan mahdollisuuksia käyttää kyseistä tekniikkaa hyväksi jäsenvaltioissa, joissa sillä ei ole patenttisuojaa, siltä osin ja niin kauan kuin tällaiset rajoitukset perustuvat kokonaisuudessaan tai osittain käyttöluvan kohteena olevan taitotiedon hyväksi käyttämiseen ja täyttävät muut tässä asetuksessa säädetyt edellytykset ;
on myös aiheellista ulottaa tämän asetuksen soveltamisala koskemaan varsinaisia ja sekamuotoisia sopimuksia, jotka sisältävät tavaramerkkejä ja muita teollis- tai tekijänoikeuksia koskevia liitännäisiä ehtoja, jos niissä ei ole muita kilpailua rajoittavia velvoitteita kuin niitä, jotka koskevat myös taitotietoa ja joita tässä asetuksessa säädetty poikkeus koskee ;
tällaistenkin sopimusten voidaan kuitenkin katsoa täyttävän 85 artiklan 3 kohdassa määrätyt edellytykset tässä asetuksessa tarkoitetulla tavalla vain, jos käyttöluvan kohteena oleva taitotieto on salaista, merkityksellistä ja yksilöityä,
(3) tämän asetuksen säännöksiä ei sovelleta sopimuksiin, jotka kuuluvat patenttilisenssisopimuksista annetun asetuksen (ETY) N:o 2349/84 soveltamisalaan,
(4) varsinaisiin tai sekamuotoisiin taitotietoa koskeviin lisenssisopimuksiin mahdollisesti sisältyvät velvoitteet, jotka ainoastaan yhteismarkkinoiden alueita koskevien velvoitteiden lisäksi koskevat myös kolmansia maita, eivät estä tämän asetuksen soveltamista sopimuksen yhteismarkkinoiden alueita koskeviin velvoitteisiin ;
tätä asetusta on kuitenkin sovellettava taitotietoa koskeviin lisenssisopimuksiin, jotka koskevat kolmansia maita tai yhteisön rajojen ulkopuolelle ulottuvia alueita, jos niillä on yhteismarkkinoilla mahdollisesti 85 artiklan 1 kohdan soveltamisalaan kuuluvia vaikutuksia, samassa määrin kuin sitä sovelletaan yhteismarkkinoiden alueita koskeviin sopimuksiin,
(5) ei ole aiheellista sisällyttää tämän asetuksen soveltamisalaan ainoastaan myyntitarkoitusta varten tehtyjä sopimuksia lukuun ottamatta tapauksia, joissa käyttöluvan antaja sitoutuu toimittamaan sopimustuotteita käyttöluvan saajalle myyntiä varten ennen kuin viimeksi mainittu aloittaa tuotannon käyttöluvan kohteena olevaa tekniikkaa käyttäen ; asetuksen soveltamisalasta suljetaan pois myös markkinointiin liittyvä taitotieto, joka luovutetaan luvakesopimusten (4) yhteydessä, sekä taitotietosopimukset, jotka tehdään liittyen sellaisiin järjestelyihin kuin yhteisyritykset, patenttirenkaat ("patent pools") ja muut vastaavat järjestelyt, joissa taitotieto vaihdetaan muuta kuin sen itsensä parannuksia tai uusia sovellutuksia koskeviin käyttölupiin, koska tällaisiin sopimuksiin liittyviä eri ongelmia ei voida nykyisin säännellä yhdessä asetuksessa (5 artikla),
(6) yksinomaiset lisenssisopimukset eli sopimukset, joissa käyttöluvan antaja sitoutuu luopumaan käyttöluvan kohteena olevan tekniikan hyväksi käyttämisestä käyttöluvan voimassaoloalueella sekä muiden tätä aluetta koskevien käyttölupien antamisesta, eivät sinänsä ole ristiriidassa 85 artiklan 1 kohdan kanssa, jo ne koskevat käyttöluvan voimassaoloalueella uuden tekniikan käyttöönottoa ja suojaamista suoritetun laajan tutkimustyön, tehostuneen kilpailun, varsinkin merkkien välisen kilpailun, sekä sen asianomaisten yritysten lisääntyneen kilpailukyvyn takia, joka johtuu uusien keksintöjen leviämisestä yhteisössä ;
siltä osin kuin tämänkaltaiset sopimukset muissa tapauksissa voivat kuulua 85 artiklan 1 kohdan soveltamisalaan, on aiheellista sisällyttää ne 1 artiklan soveltamisalaan, jotta nekin voisivat hyötyä poikkeuksesta,
(7) sekä mainitut että muut 1 artiklassa luetellut velvoitteet edistävät tekniikan siirtoa ja ovat siten tavallisesti omiaan parantamaan tavaroiden tuotantoa ja edistämään teknistä kehitystä lisäämällä tuotannon edellytyksiä, nostamalla tuotettujen tavaroiden laatua yhteismarkkinoilla sekä laajentamalla mahdollisuuksia kehittää edelleen käyttöluvan kohteena olevaa tekniikkaa ; tämä koskee erityisesti käyttöluvan saajan velvoitetta käyttää käyttöluvan kohteena olevia tuotteita ainoastaan omien tuotteidensa tuotannossa, koska se kannustaa käyttöluvan antajaa levittämään kyseistä tekniikkaa sen erilaisina sovellutuksina varaten kuitenkin samalla erikseen käyttöluvan antajalle tai muille käyttöluvan saajille käyttöluvan kohteena olevan tuotteen myynnin ; tämä koskee myös käyttöluvan antajan velvoitetta käyttöluvan voimassaoloalueella ja käyttöluvan saajan velvoitetta käyttöluvan antajalle tai muille käyttöluvan saajille varatuilla alueilla pidättyä aktiivisen kilpailun lisäksi myös passiivisesta kilpailusta ; suuria sijoituksia vaativien, teknisesti uusien tai parannettujen tuotteiden käyttäjiä eivät usein ole kuluttajat vaan välituotteiden valmistajat, jotka ovat tietoisia tuotteiden hinnoista ja vaihtoehtoisesta tarjonnasta yhteisössä ; siksi ainoastaan aktiivista kilpailua koskeva suoja ei olisi osapuolille eikä muille käyttöluvan saajille riittävä varsinkaan käyttöluvan kohteena olevan tekniikan hyväksi käyttämisen alkuvaiheessa, jolloin ne suorittavat kone- ja laiteinvestointeja ja kehittävät tuotteelle markkinoita ja kasvattavat siten kysyntää ;
koska on vaikeaa ratkaista, milloin taitotieto ei enää ole salaista ja koska käyttölupa voidaan antaa koskien jatkuvaa taitotiedon luovuttamista erityisesti silloin, kun tekniikka kehittyy teollisuuden alalla nopeasti, on aiheellista rajoittaa sellaisen käyttöluvan antajan ja saajan välisen sekä sellaisen käyttöluvan saajien keskinäisen alueellisen suojan kesto, jota poikkeus suoraan koskee, määrävuosiksi ; koska taitotietoa koskevat käyttöluvat - toisin kuin patentteja koskevat käyttöluvat - neuvotellaan usein sen jälkeen kun käyttöluvan kohteena olevaa tekniikkaa käyttäen tuotetut tavarat tai palvelut ovat osoittautuneet menestyksellisiksi markkinoilla, on tarkoituksenmukaista pitää jokaisen käyttöluvan voimassaoloalueen osalta ensimmäisen käyttöluvan saajan samaa tekniikkaa koskevan lisenssisopimuksen allekirjoituspäivää käyttöluvan antajan ja saajan välisen alueellisen suojan sallitun kestoajan alkamishetkenä ; käyttöluvan saajien välisen suojan alkamishetkenä muiden käyttöluvan saajien tuotannon, käytön sekä aktiivisen ja passiivisen myynnin osalta tulisi pitää käyttöluvan antajan ensimmäisen talousyhteisöä koskevan lisenssisopimuksen allekirjoittamispäivää ; alueellista suojaa koskevaa poikkeusta tulisi soveltaa sallitun ajanjakson aikana niin kauan kuin taitotieto pysyy sekä salaisena että merkityksellisenä riippumatta siitä, milloin kyseiset jäsenvaltiot liittyivät yhteisöön, jos käyttöluvan saajat, sekä rajoituksen että suojan kohteena olevat, valmistavat itse kyseistä tuotetta tai valmistuttavat sitä ;
pitempiaikaista aluesuojaa koskeva poikkeus 85 artiklan 3 kohdan nojalla erityisesti kalliiden ja epävarmojen investointien suojaamiseksi tai tapauksissa, joissa osapuolet eivät olleet kanssakilpailijoita ennen käyttöluvan antamista, voidaan tehdä ainoastaan yksittäisellä päätöksellä ; toisaalta osapuolet saavat jatkaa sopimusta uusien parannuksien hyväksi käyttämiseksi ja tehdä sopimuksen lisättyjen käyttöoikeuskorvausten maksamisesta ; tällaisissa tapauksissa parannuksia koskevan käyttöluvan antamispäivästä talousyhteisössä alkava uusi alueellisen suojan ajanjakso voidaan sallia ainoastaan yksittäisellä päätöksellä, joka voi tulla kysymykseen erityisesti, kun käyttöluvan kohteena olevan tekniikan parannukset tai uudet sovellutukset ovat merkityksellisiä ja salaisia, eivätkä ne ole merkittävästi vähemmän tärkeitä kuin alun perin luovutettu tekniikka, tai kun ne vaativat uusia, kalliita ja epävarmoja investointeja,
(8) tapauksissa, joissa sama tekniikka on suojattu joissakin jäsenvaltioissa asetuksen (ETY) N:o 2349/84 yhdeksännessä johdantokappaleessa tarkoitetuilla tarpeellisilla patenteilla, on aiheellista kyseisten jäsenvaltioiden osalta säätää tämän asetuksen mukaisesta, käyttöluvan antajan ja saajan välistä alueellista suojaa koskevasta poikkeuksesta sekä käyttöluvan saajien välistä, toiseen alueella tapahtuvaan valmistukseen, käyttöön ja aktiiviseen myyntiin liittyvää alueellista suojaa koskevasta poikkeuksesta ajaksi, jonka patentit ovat voimassa kyseisissä jäsenvaltioissa,
(9) velvoitteet, jotka luetellaan 1 artiklassa, yleensä täyttävät myös muut 85 artiklan 3 kohdan soveltamisen edellytykset ; kuluttajat saavat tavallisesti kohtuullisen osuuden hyödystä, joka johtuu tällaisesta tavaroiden tarjonnan paranemisesta markkinoilla ; kyseisistä velvoitteista ei siten johdu rajoituksia, jotka eivät olisi välttämättömiä edellä mainittujen tavoitteiden saavuttamiseksi ; mahdollisuus rinnakkaistuontiin, jota osapuolet eivät saa estää missään olosuhteissa, varmistaa kilpailun jakeluvaiheessa ; tässä asetuksessa tarkoitetut yksinomaiset velvoitteet eivät siten tavallisesti mahdollista kilpailun poistamista merkittävästä osasta kyseisten tuotteiden markkinoita ; tämä koskee myös sopimuksia, joilla annetaan yksinomainen käyttölupa koko yhteismarkkinoille, kun rinnakkaistuonti kolmansista maista on mahdollista tai kun markkinoilla on kilpailevia tekniikkoja, sillä tuolloin alueellinen yksinomaisuus voi johtaa markkinoiden suurempaan yhdentymiseen ja olla virikkeenä yhteisönlaajuiselle merkkien väliselle kilpailulle,
(10) asetuksessa on suotavaa luetella joukko taitotietoa koskevissa lisenssisopimuksissa tavallisesti käytettäviä velvoitteita, jotka eivät yleensä rajoita kilpailua, ja säätää, jos ne erityisten taloudellisten tai oikeudellisten seikkojen vuoksi kuuluisivat 85 artiklan 1 kohdan soveltamisalaan, että poikkeus koskee myös niitä ; tämä 2 artiklassa oleva luettelo ei ole tyhjentävä,
(11) tässä asetuksessa tulee myös täsmentää rajoitukset tai ehdot, joita ei saa olla taitotietoa koskevissa lisenssisopimuksissa, jotta ne saisivat ryhmäpoikkeuksesta aiheutuvan edun ; rajoitukset, jotka luetellaan 3 artiklassa, voivat olla 85 artiklan 1 kohdan mukaan kiellettyjä, mutta näissä tapauksissa ei voida yleisesti olettaa, että niillä olisi 85 artiklan 3 kohdassa vaadittuja myönteisiä vaikutuksia, mikä olisi tarpeen ryhmäpoikkeuksen soveltamiseksi, joten poikkeus voidaan tehdä vain yksittäistapauksissa,
(12) sopimusten, jotka eivät sellaisenaan kuulu poikkeuksen soveltamisalaan, koska ne sisältävät määräyksiä, joiden osalta tässä asetuksessa ei ole erikseen tehty poikkeusta ja joita ei erikseen ole suljettu pois poikkeuksen soveltamisalasta, mukaan luettuina asetuksen 4 artiklan 2 kohdassa luetellut rajoitukset, voidaan kuitenkin yleensä olettaa täyttävän ryhmäpoikkeuksen soveltamisen edellytykset ; komissio voi nopeasti todeta, koskeeko tämä tiettyä sopimusta ; tällaisten sopimusten tulisi siten katsoa kuuluvan poikkeuksen soveltamisalaan tämän asetuksen mukaisesti, jos ne ilmoitetaan komissiolle eikä komissio määräajassa vastusta poikkeuksen soveltamista,
(13) jos yksittäisillä sopimuksilla, joiden osalta on säädetty poikkeus tässä asetuksessa, kuitenkin on vaikutuksia, jotka ovat ristiriidassa 85 artiklan 3 kohdan kanssa, komissio voi evätä ryhmäpoikkeuksesta aiheutuvan edun (7 artikla),
(14) muiden velvoitteiden ohella 2 artiklan luettelossa mainitaan käyttöluvan saajan velvoitteet olla käyttämättä käyttöluvan kohteena olevaa taitotietoa sopimuksen lakkaamisen jälkeen (`sopimuksen jälkeistä aikaa koskeva käyttökielto`) (2 artiklan 1 kohdan 3 alakohta) ja antaa tehdyt parannukset käyttöluvan antajan saataville (takaisinluovutuslauseke) (2 artiklan 1 kohdan 4 alakohta) ; sopimuksen jälkeistä aikaa koskevan käyttökiellon on katsottava kuuluvan luontevasti taitotietoa koskeviin käyttölupiin, sillä muuten käyttöluvan antaja olisi pakotettu siirtämään taitotietonsa pysyvästi, mikä voisi ehkäistä tekniikan siirtoja ; käyttöluvan saajan takaisinluovutusvelvoite, joka koskee käyttöluvan antamista käyttöluvan antajalle käyttöluvan kohteena olevan taitotiedon tai sen kohteena olevien patenttien parannuksiin ja uusiin sovellutuksiin, ei liioin yleensä rajoita kilpailua, jos käyttöluvan saaja saa sopimuksen mukaan osuuden käyttöluvan antajan myöhemmin saamaan kokemukseen ja myöhemmin tekemiin keksintöihin ja säilyttää oikeuden ilmaista saavuttamansa kokemukset tai antaa sivullisille käyttölupia tapauksissa, joissa se ei johtaisi käyttöluvan antajan taitotiedon paljastumiseen ;
toisaalta sellainen sopimus rajoittaa kilpailua, jossa on sekä sopimuksen jälkeistä aikaa koskeva käyttökielto että käyttöluvan saajan velvoite antaa käyttöluvan antajalle edes vastavuoroinen tai muu kuin yksinomainen käyttölupa taitotiedon parannuksiin sekä sallia käyttöluvan antajan jatkaa niiden käyttöä sopimuksen lakkaamisen jälkeen ; tämä perustuu siihen, että tällaisessa tapauksessa käyttöluvan saajalla ei ole keinoja taivuttaa käyttöluvan antajaa sallimaan käyttöluvan kohteena alun perin olleen taitotiedon ja siihen liittyen myös hänen itse tekemiensä parannusten hyväksi käyttämisen jatkamista sopimuksen lakkaamisen jälkeen,
(15) 2 artiklassa annetussa luettelossa mainitaan myös käyttöluvan saajan velvoite jatkaa käyttöoikeuskorvausten maksamista sopimuksen lakkaamiseen asti riippumatta siitä, onko käyttöluvan kohteena oleva taitotieto tullut yleisesti tunnetuksi sivullisten toiminnan takia (2 artiklan 1 kohdan 7 alakohta) ; tavallisesti osapuolia ei tarvitse suojata vapaaehtoisesti tehtyjen sopimusten ennakoitavissa olevilta taloudellisilta seurauksilta eikä heille tulisi siten asettaa tekniikan siirron rahoittamisen asianmukaisia keinoja koskevia rajoituksia ; tämä koskee erityisesti taitotietoa, koska siihen ei voi liittyä lakisääteisen yksinoikeuden väärinkäyttöä ja koska käyttöluvan saaja voi turvautua jäsenvaltioiden lainsäädännön mukaisiin oikeussuojakeinoihin ; lisäksi sopimusehdot käyttöoikeuskorvausten suorittamisesta kohtuullisen ajanjakson kuluessa vastikkeeksi tekniikkakokonaisuuden luovuttamisesta riippumatta siitä, onko taitotieto tullut yleisesti tunnetuksi vai ei, ovat yleensä käyttöluvan saajan edun mukaisia, sillä ne estävät käyttöluvan antajaa vaatimasta korkeita alkumaksuja vähentääkseen taitotiedon ennenaikaisesta paljastumisesta aiheutuvaa taloudellista riskiä ; osapuolten tulisi saada käyttöluvan saajan maksujen helpottamiseksi jakaa käyttöoikeuskorvausten suorittaminen käyttöluvan kohteena olevasta tekniikasta ajanjaksolle, joka ulottuu sen ajankohdan jälkeiseen aikaan, jolloin taitotieto tulee yleisesti tunnetuksi ; lisäksi jatkuvat maksut koko sopimuskaudelta tulisi sallia silloin, kun molemmat osapuolet ovat tietoisia siitä, että tuotteen myynnin aloittaminen johtaa vääjäämättä taitotiedon paljastumiseen ; komissio voi kuitenkin, jos on selvää, että käyttöluvan saaja itse olisi pystynyt ja ollut halukas kehittämään taitotiedon sellaisessa lyhyessä ajassa, johon verrattuna maksuvelvollisuus jatkuu kohtuuttoman pitkään, evätä poikkeuksesta aiheutuvan hyödyn tämän asetuksen 7 artiklan mukaisesti ;
sellaiset käyttöoikeuskorvausten laskentamenetelmät, joilla ei ole yhteyttä käyttöluvan kohteena olevan tekniikan hyväksi käyttämiseen, taikka käyttöoikeuskorvausten periminen sellaisten tuotteiden osalta, joiden valmistus ei missään vaiheessa vaadi käyttöluvan kohteena olevien patenttien tai salaisten tekniikkojen käyttämistä, johtavat siihen, ettei ryhmäpoikkeus koske sopimusta (3 artiklan 5 alakohta) ; käyttöluvan saaja pitäisi myös vapauttaa velvoitteesta maksaa käyttöoikeuskorvauksia, jos taitotieto tulee yleisesti tunnetuksi käyttöluvan antajan toiminnan takia ; sitä, että käyttöluvan antaja tai siihen sidossuhteessa oleva yritys myy kyseisen tuotteen, ei kuitenkaan pidetä tällaisena toimintana (2 artiklan 1 kohdan 7 alakohta ja 3 artiklan 5 alakohta),
(16) käyttöluvan saajan velvoite rajoittaa käyttöluvan kohteena olevan tekniikan hyväksi käyttäminen yhdelle tai useammalle tekniselle soveltamisalalle (`käyttöalat`) tai tuotemarkkinalle ei kuulu 85 artiklan 1 kohdan soveltamisalaan (2 artiklan 1 kohdan 8 alakohta) ; tämä velvoite ei rajoita kilpailua, sillä käyttöluvan antajalla on oikeus siirtää taitotieto ainoastaan rajoitettua tarkoitusta varten ; tällaista rajoitusta ei kuitenkaan saa käyttää peiteltynä asiakkaiden jakamisen keinona ;
(17) käyttöluvan antajalle perusteettomia kilpailuetuja antavat rajoitukset kuten käyttöluvan saajan velvoite noudattaa sellaisia laatuvaatimuksia taikka velvoite käyttöluvan antajalta ottaa sellaisia muita käyttölupia tai hankkia tältä sellaisia muita tavaroita tai palveluja, joita käyttöluvan saaja ei halua, estävät ryhmäpoikkeuksen soveltamisen ; tämä ei kuitenkaan koske tapauksia, joissa voidaan näyttää, että käyttöluvan saaja tarvitsi tällaisia laatuvaatimuksia, käyttölupia, tavaroita tai palveluja omaksi edukseen (3 artikla 3 alakohta),
(18) ryhmäpoikkeus ei liioin koske sopimuksia, jotka sisältävät tiettyjä asiakasryhmiä koskevan toimituskiellon tai vaikutukseltaan sitä vastaavan velvoitteen asiakkaiden jakamiseksi osapuolten kesken samalla teknisellä käyttöalalla tai tuotemarkkinalla (3 artikla 6 alakohta) ;
tämä ei koske tapauksia, joissa taitotietoa koskeva käyttölupa annetaan, jotta yksittäiselle asiakkaalle voitaisiin järjestää toinen toimitusten lähde ; tällaisissa tapauksissa käyttöluvan saajalle asetettu kielto, joka koskee toimituksia muille kuin kyseiselle asiakkaalle, voi olla toiselle toimittajalle annettavan käyttöluvan välttämätön edellytys, sillä toimen tarkoituksena ei ole luoda markkinoille itsenäistä tuottajaa ; sama koskee myös niiden määrien rajoituksia, jotka käyttöluvan saaja saa toimittaa kyseiselle asiakkaalle ; on syytä olettaa tällaisten rajoitusten parantavan tavaroiden tuotantoa ja edistävän tekniikan kehitystä lisäämällä tekniikan leviämistä ; ottaen huomioon komission nykyiset kokemukset tällaisista ehdoista ja erityisesti sen riskin, että ne voivat poistaa toiselta toimittajalta mahdollisuuden kehittää yritystään aloilla, jotka sopimus käsittää, on tarkoituksenmukaista soveltaa tällaisiin ehtoihin menettelyä, joissa poikkeus tehdään, jollei komissio vastusta sitä (vastustusmenettely) (4 artikla 2 kohta),
(19) jo mainittujen ehtojen lisäksi luettelo rajoituksista, jotka 3 artiklan mukaan estävät ryhmäpoikkeuksen soveltamisen, sisältää myös käyttöluvan kohteena olevan tuotteen myyntihintaa tai valmistus- ja myyntimääriä koskevat rajoitukset, koska ne rajoittavat käyttöluvan saajan mahdollisuutta käyttää hyväksi käyttöluvan kohteena olevaa tekniikkaa, varsinkin kun määrällisillä rajoituksilla voi olla sama vaikutus kuin vientikielloilla (3 artiklan 7 ja 8 alakohta) ; tämä ei koske tapauksia, joissa käyttölupa annetaan tekniikan tietyssä tuotantolaitoksessa käyttämistä varten tai joissa tietty taitotieto luovutetaan tällaisen laitoksen perustamista, käyttöä ja ylläpitoa varten, ja käyttöluvan saaja saa lisätä laitoksensa tuotantokykyä tai ottaa omaan käyttöönsä uusia laitoksia yleisesti käytettävillä kaupallisilla ehdoilla ; toisaalta käyttöluvan saajaa voidaan laillisesti estää käyttämästä tiettyä käyttöluvan antajan taitotietoa tuotantolaitosten perustamiseksi, sillä sopimuksen tarkoituksena ei ole sallia käyttöluvan saajan luovuttaa taitotietoa muille valmistajille niin kauan kuin se pysyy salaisena (2 artiklan 1 kohdan 12 alakohta),
(20) käyttöluvan saajan ja antajan suojaamiseksi sidonnaisuudelta sopimuksiin, joiden kesto voi jatkua itsessään osapuolten vapaasti sopiman alkuperäisen sopimuskauden jälkeen käyttöluvan antajan antaessa sen saajan tiedoksi jatkuvasti uusia parannuksia, on aiheellista sulkea tällaisia ehtoja sisältävät sopimukset ryhmäpoikkeuksen soveltamisalan ulkopuolelle (3 artikla 10 alakohta) ; osapuolet saavat kuitenkin milloin tahansa pidentää sopimussuhdettaan tekemällä uusia, parannuksia koskevia sopimuksia,
(21) tätä asetusta tulisi soveltaa taannehtivasti taitotietoa koskeviin lisenssisopimuksiin, jotka ovat olemassa tämän asetuksen tullessa voimaan, jos nämä sopimukset jo täyttävät tämän asetuksen soveltamisen edellytykset tai ne muutetaan sellaisiksi (8-10 artikla) ; asetuksen N:o 19/65/ETY 4 artiklan 3 kohdan mukaan näihin säännöksiin ei voida vedota oikeudenkäynneissä, jotka ovat vireillä tämän asetuksen tullessa voimaan, eikä siihen liioin voida vedota ulkopuoliseen kohdistuvan vahingonkorvausvaatimuksen perusteena, ja
(22) sopimuksia, joita 1 ja 2 artiklan ehdot koskevat ja joiden tarkoituksena tai seurauksena ei ole kilpailun rajoittaminen millään muulla tavoin, ei enää tarvitse ilmoittaa ; yrityksillä on kuitenkin edelleen yksittäistapauksissa oikeus hakea neuvoston asetuksen N:o 17 (5) 2 artiklan mukaista puuttumattomuustodistusta tai 85 artiklan 3 kohdan mukaista poikkeusta,
ON ANTANUT TÄMÄN ASETUKSEN:
1 artikla
1. Perustamissopimuksen 85 artiklan 3 kohdan nojalla julistetaan, että perustamissopimuksen 85 artiklan 1 kohta ei tässä asetuksessa säädetyin edellytyksin koske varsinaisia taitotietoa koskevia lisenssisopimuksia eikä sekamuotoisia sopimuksia, joissa yhdistetään patenttien ja taitotiedon käyttölupa ja joita asetuksessa (ETY) N:o 2349/84 säädetty poikkeus ei koske, mukaan luettuina tavaramerkkejä tai muita teollis- tai tekijänoikeuksia koskevia liitännäisiä määräyksiä sisältävät sopimukset, jos sopimuksen osapuolina on ainoastaan kaksi yritystä ja jos ne sisältävät yhden tai useamman seuraavista velvoitteista:
1) käyttöluvan antajan velvoite olla antamatta muille yrityksille lupaa käyttää hyväksi käyttöluvan kohteena olevaa tekniikkaa käyttöluvan voimassaoloalueella ;
2) käyttöluvan antajan velvoite olla itse käyttämättä hyväksi käyttöluvan kohteena olevaa tekniikkaa käyttöluvan voimassaoloalueella ;
3) käyttöluvan saajan velvoite olla käyttämättä hyväksi käyttöluvan kohteena olevaa tekniikkaa yhteismarkkinoiden alueilla, jotka varataan käyttöluvan antajalle ;
4) käyttöluvan saajan velvoite olla valmistamatta tai käyttämättä käyttöluvan kohteena olevaa tuotetta taikka olla käyttämättä patentoitua menetelmää yhteismarkkinoiden alueilla, joiden osalta käyttölupa on annettu muille käyttöluvan saajille ;
5) käyttöluvan saajan velvoite olla harjoittamatta toimintaa tuodakseen käyttöluvan kohteena olevan tuotteen aktiivisesti markkinoille yhteismarkkinoiden alueilla, joiden osalta käyttölupa on annettu muille käyttöluvan saajille, ja erityisesti olla harjoittamatta nimenomaisesti näille alueille suunnattua mainontaa taikka sinne perustamatta sivuliikettä tai siellä pitämättä jakeluvarastoa ;
6) käyttöluvan saajan velvoite olla tuomatta käyttöluvan kohteena olevaa tuotetta markkinoille yhteismarkkinoiden alueilla, joiden osalta käyttölupa on annettu muille käyttöluvan saajille ;
7) käyttöluvan saajan velvoite käyttää sopimuskaudella vain käyttöluvan antajan tavaramerkkiä tai tämän määräämää tuotteen ulkoasua käyttöoikeuden kohteena olevan tuotteen erottelemiseksi, jollei käyttöluvan saajaa estetä osoittamasta itseään käyttöluvan kohteena olevan tuotteen valmistajaksi ;
8) käyttöluvan saajan velvoite rajoittaa käyttöluvan kohteena olevan tuotteen tuotantonsa määrään, jonka hän tarvitsee omien tuotteittensa valmistukseen, ja myydä käyttöluvan kohteena olevaa tuotetta ainoastaan oman tuotteensa ainesosana tai varaosana tai muuten omien tuotteidensa myyntiin liittyen, jos käyttöluvan saaja voi vapaasti päättää kyseisestä määrästä.
2. Poikkeusta, joka koskee 1 kohdan 1, 2 ja 3 alakohdassa tarkoitettuja velvoitteita, ei sovelleta Euroopan talousyhteisön kunkin alueen osalta kauempaa kuin 10 vuoden ajan luettuna ensimmäisen sellaisen lisenssisopimuksen allekirjoittamisesta, jonka käyttöluvan antaja on tehnyt kyseisen alueen osalta samasta tekniikasta.
Poikkeusta, joka koskee 1 kohdan 4 ja 5 alakohdassa tarkoitettuja velvoitteita, ei sovelleta kauempaa kuin 10 vuoden ajan luettuna ensimmäisen sellaisen lisenssisopimuksen allekirjoittamisesta, jonka käyttöluvan antaja on tehnyt talousyhteisössä samasta tekniikasta.
Poikkeusta, joka koskee 1 kohdan 6 alakohdassa tarkoitettua velvoitetta, ei sovelleta kauempaa kuin 5 vuoden ajan luettuna ensimmäisen sellaisen lisenssisopimuksen allekirjoittamisesta, jonka käyttöluvan antaja on tehnyt talousyhteisössä samasta tekniikasta.
3. Edellä 1 kohdassa säädettyä poikkeusta sovelletaan vain, jos osapuolet ovat jossain tarkoituksenmukaisessa muodossa yksilöineet alkuperäisen taitotiedon sekä sen mahdolliset myöhemmät parannukset, jotka tulevat osapuolten saataville ja luovutetaan toiselle osapuolelle sopimuksen ehtojen ja tarkoituksen mukaisesti, ja vain niin kauan kuin taitotieto pysyy salaisena ja merkityksellisinä.
4. Siltä osin kuin 1 kohdan 1-5 alakohdassa tarkoitetut velvoitteet koskevat alueita, joihin sisältyvissä jäsenvaltioissa sama teknologia on suojattu tarvittavin patentein, 1 kohdassa säädetty poikkeus koskee näitä jäsenvaltioita niin kauan kuin käyttöluvan kohteena oleva tuote tai menetelmä on kyseisissä jäsenvaltioissa suojattu tällaisilla patenteilla, jos niiden mukainen suoja-aika on pidempi kuin 2 kohdassa mainitut ajanjaksot,
5. Käyttöluvan kohteena olevan tuotteen markkinoille tuomista koskeviin rajoituksiin, jotka johtuvat 1 kohdan 2, 3, 5 ja 6 alakohdassa tarkoitetuista velvoitteista, sovelletaan poikkeusta vain, jos käyttöluvan antaja itse valmistaa tai aikoo valmistaa käyttöluvan kohteena olevaa tuotetta taikka valmistuttaa sitä sidossuhteessa olevalla yrityksellä tai alihankkijalla.
6. Edellä 1 kohdassa säädettyä poikkeusta sovelletaan myös, jos osapuolet sitoutuvat sopimuksessa velvoitteisiin, jotka ovat mainitussa kohdassa tarkoitettujen velvoitteiden kaltaisia, mutta soveltamisalaltaan tuossa kohdassa sallittuja velvoitteita rajatumpia.
7. Tässä asetuksessa tarkoitetaan:
1) `taitotiedolla` sellaisen teknisen tiedon kokonaisuutta, joka on salaista, merkityksellistä ja tarkoituksenmukaisessa muodossa yksilöityä ;
2) ilmaisulla `salainen` sitä, että taitotieto joko kokonaisuutena taikka osiensa täsmällisenä rakenteena ja yhdistelmänä ei ole yleisesti tunnettua tai vaivatta saatavilla olevaa, jolloin osa sen arvosta perustuu siihen aikaan, jonka käyttöluvan saaja voittaa, kun taitotieto luovutetaan hänelle ; tätä ei tulkita suppeasti siten, että jokaisen taitotiedon erillisen osan tulisi olla täysin tuntematon tai että sitä ei voi saada käyttöluvan antajan liiketoiminnan ulkopuolelta ;
3) ilmaisulla `merkityksellinen` sitä, että taitotietoon sisältyy tietoa, joka on joko kokonaisuudessaan tai merkittävältä osaltaan tärkeää
i) valmistusmenetelmän,
ii) tuotteen tai palvelun, taikka
iii) niiden kehittämisen kannalta,
ja että siihen ei sisälly epäolennaista tietoa. Taitotiedon tulee olla hyödyllistä siten, että sen voi sopimuksen tekohetkellä kohtuudella odottaa parantavan käyttöluvan saajan kilpailuasemaa esimerkiksi auttamalla häntä pääsemään uusille markkinoille tai antamalla hänelle kilpailuetuja suhteessa sellaisiin valmistajiin ja palvelujen tarjoajiin, joiden saatavilla ei ole käyttöluvan kohteena olevaa salaista taitotietoa tai muuta vastaavaa salaista taitotietoa ;
4) ilmaisulla `yksilöity` sitä, että taitotieto kuvataan tai tallennetaan tavalla, joka mahdollistaa sen varmistamisen, että taitotieto täyttää salaisuutta ja merkityksellisyyttä koskevat edellytykset ja ettei käyttöluvan saajan mahdollisuuksia käyttää hyväksi omaa tekniikkaansa aiheettomasti rajoiteta. Yksilöimistä varten taitotiedon kuvaus voidaan antaa joko itse lisenssisopimuksessa taikka se voidaan, viimeistään silloin, kun taitotieto siirretään tai pian sen jälkeen, antaa erillisessä asiakirjassa tai tallentaa muussa sopivassa muodossa, jos erillinen asiakirja tai muu tallenne on tarvittaessa saatavilla ;
5) `varsinaiset taitotietoa koskevat lisenssisopimukset` ovat sopimuksia, joissa yritys, käyttöluvan antaja, suostuu luovuttamaan taitotiedon toiselle yritykselle, käyttöluvan saajalle, käytettäväksi hyväksi käyttöluvan voimassaoloalueella ja joihin voi sisältyä tai olla sisältymättä käyttöluvan antajan velvoite toimittaa myöhemmistä parannuksista tieto ;
6) `sekamuotoiset taitotietoa ja patentteja koskevat lisenssisopimukset` ovat sopimuksia, joita asetuksessa (ETY) N:o 2349/84 säädetty poikkeus ei koske ja joissa annetaan käyttölupa sekä patentoimattomia että yhdessä tai useammassa jäsenvaltiossa patentoituja aineksia sisältävään tekniikkaan ;
7) ilmaisulla `käyttöluvan kohteena oleva taitotieto` ja `käyttöluvan kohteena oleva tekniikka` käyttöluvan antajan sen saajalle varsinaisen taitotietoa koskevan tai sekamuotoisen taitotietoa ja patentteja koskevan lisenssisopimuksen yhteydessä suoraan tai välillisesti luovuttamaa alkuperäistä tai myöhempää taitotietoa ; sekamuotoisten taitotietoa ja patentteja koskevien lisenssisopimusten osalta ilmaisu `käyttöluvan kohteena oleva tekniikka` tarkoittaa myös patentteja, joihin on annettu käyttölupa taitotiedon luovutuksen ohella ;
8) ilmaisulla `sama tekniikka` tekniikkaa sellaisena kuin se on annettaessa käyttölupa ensimmäiselle käyttöluvan saajalle myöhemmin mahdollisesti lisättyine parannuksineen, riippumatta siitä, ovatko osapuolet tai muut käyttöluvan saajat käyttäneet parannuksia hyväksi ja kuinka paljon he ovat niin tehneet, ja siitä, onko kyseinen tekniikka suojattu tarpeellisilla patenteilla missään jäsenvaltiossa ;
9) `käyttöluvan kohteena olevat tuotteet` ovat tavaroita tai palveluja, joiden tuotantoon tai tarjoamiseen tarvitaan käyttöluvan kohteena olevaa tekniikkaa ;
10) ilmaisulla `hyväksi käyttäminen` käyttöluvan kohteena olevan tekniikan kaikkia käyttötapoja, erityisesti tuotannossa, aktiivisessa tai passiivisessa myyntitoiminnassa alueella, vaikka se ei liittyisikään tuolla alueella harjoitettavaan valmistukseen, sekä leasing-toiminnassa ;
11) `käyttöluvan voimassaoloalue` on alue, joka käsittää koko yhteismarkkinat tai niiden osan ja jolla käyttöluvan saajalla on oikeus käyttää käyttöluvan kohteena olevaa tekniikkaa hyväksi ;
12) `käyttöluvan antajalle varatulla alueella` alueita, joiden osalta käyttöluvan antaja ei ole antanut käyttölupia ja jotka hän on nimenomaisesti varannut itselleen ;
13) `sidossuhteessa olevilla yrityksillä` tarkoitetaan:
a) yrityksiä, joissa sopimuksen osapuolella suoraan tai välillisesti on:
- enemmän kuin puolet pääomasta tai liikevaroista,
- mahdollisuus käyttää yli puolta äänimäärästä,
- mahdollisuus asettaa enemmän kuin puolet hallintoneuvoston, hallituksen tai yritystä lain mukaan edustavien toimielinten jäsenistä, taikka
- oikeus johtaa liiketoimintaa ;
b) yrityksiä, joilla on suoraan tai välillisesti a alakohdassa luetellut oikeudet tai mahdollisuudet sopimuksen osapuolten suhteen ;
c) yrityksiä, joissa b alakohdassa tarkoitetulla yrityksellä on suoraan tai välillisesti a alakohdassa luetellut oikeudet tai mahdollisuudet ;
d) yrityksiä, joissa sopimuksen osapuolilla tai niihin sidossuhteessa olevilla yrityksillä yhdessä on a alakohdassa tarkoitetut oikeudet tai mahdollisuudet ; tällaisten yhteisessä valvonnassa olevien yritysten katsotaan olevan sidossuhteessa kumpaankin sopimuksen osapuoleen.
2 artikla
1. Mitä 1 artiklassa säädetään, sovelletaan sen estämättä, että olisi erityisesti sovittu seuraavista velvoitteista, jotka eivät yleensä rajoita kilpailua:
1) käyttöluvan saajan velvoite olla paljastamatta käyttöluvan antajan luovuttamaa taitotietoa ; käyttöluvan saajan tätä koskeva velvoite voi jatkua sopimuksen lakkaamisen jälkeenkin ;
2) käyttöluvan saajan velvoite olla antamatta alilisenssejä tai luovuttamatta käyttöoikeutta ;
3) käyttöluvan saajan velvoite olla käyttämättä hyväksi käyttöluvan kohteena olevaa taitotietoa sopimuksen lakattua, siltä osin ja niin kauan kuin taitotieto vielä on salaista ;
4) käyttöluvan saajan velvoite antaa käyttöluvan antajalle tieto kaikista käyttöluvan kohteena olevan tekniikan hyväksi käyttämisestä saamistaan kokemuksista sekä antaa hänelle muu kuin yksinomainen käyttölupa tämän tekniikan parannuksiin ja uusiin sovellutuksiin, jos:
i) käyttöluvan saajaa ei estetä sopimuskaudella tai sen jälkeen vapaasti käyttämästä tekemiään parannuksia, siltä osin kuin ne voidaan erottaa käyttöluvan antajan taitotiedosta, tai antamasta sivullisille käyttölupaa kyseisiin parannuksiin, edellyttäen, ettei tällaisen käyttöluvan antaminen sivullisille johda käyttöluvan antajan luovuttaman sellaisen taitotiedon paljastumiseen, joka vielä on salaista ; edellä sanottu ei ole esteenä käyttöluvan saajan mahdolliselle velvoitteelle pyytää käyttöluvan antajalta etukäteen suostumus tällaiseen käyttöluvan antamiseen, edellyttäen, että suostumus on annettava, jollei ole asiallista perustetta epäillä parannuksia koskevan käyttöluvan antamisen sivulliselle johtavan käyttöluvan antajan taitotiedon paljastumiseen, ja
ii) käyttöluvan antaja on hyväksynyt yksinomaisen tai muunlaisen velvoitteen toimittaa tekemänsä parannukset käyttöluvan saajalle ja hänen oikeutensa käyttää käyttöluvan saajan tekemiä parannuksia, joita ei voida erottaa käyttöluvan kohteena olevasta taitotiedosta, päättyy muissa kuin niissä tapauksissa, joissa sopimus puretaan käyttöluvan saajan sopimusrikkomuksen takia, viimeistään samana päivänä kuin käyttöluvan saajan oikeus käyttää käyttöluvan kohteena olevaa taitotietoa ; edellä sanottu ei rajoita käyttöluvan saajan mahdollista velvoitetta antaa käyttöluvan antajalle optio-oikeus, jonka nojalla hän voi jatkaa parannusten käyttämistä kyseisen päivän jälkeenkin, edellyttäen, että hän samalla luopuu sopimuksen jälkeistä aikaa koskevasta käyttökiellosta tai lupaa, saatuaan ensin mahdollisuuden tutkia käyttöluvan saajan tekemiä parannuksia, maksaa asianmukaisen käyttöoikeuskorvauksen niiden käytöstä ;
5) käyttöluvan saajan velvoite noudattaa käyttöluvan kohteena olevan tuotteen laadulle asetettuja vähimmäisvaatimuksia tai hankkia tavaroita tai palveluja käyttöluvan antajalta tai tämän nimeämältä yritykseltä, jos kyseiset laatuvaatimukset, tuotteet tai palvelut ovat tarpeen
i) käyttöluvan kohteena olevan tekniikan käyttämiseksi teknisesti tyydyttävällä tavalla hyväksi tai
ii) sen varmistamiseksi, että käyttöluvan saajan tuotanto vastaa käyttöluvan antajan ja muiden käyttöluvan saajien noudattamia laatuvaatimuksia,
sekä sallia käyttöluvan antajan suorittaa niihin liittyviä tarkastuksia ;
6) velvoitteet
a) ilmoittaa käyttöluvan antajalle taitotiedon luvattomasta käytöstä tai patentinloukkauksista tai
b) nostaa kanne luvattoman käytön tai loukkauksen perusteella tai avustaa käyttöluvan antajaa tällaisessa menettelyssä,
jos nämä velvoitteet eivät ole esteenä käyttöluvan saajan oikeudelle kiistää käyttöluvan kohteena olevan patentin pätevyys tai se, että käyttöluvan kohteena oleva taitotieto on salaista, silloin kun hän ei itse ole myötävaikuttanut taitotiedon paljastumiseen ;
7) käyttöluvan saajan velvoite, jos muuten kuin käyttöluvan antajan toiminnan takia taitotieto tulee yleisesti tunnetuksi, jatkaa sopimuskauden päättymiseen saakka käyttöoikeuskorvausten maksamista osapuolten vapaasti määräämiä korvausmääriä, maksuaikoja ja maksutapoja noudattaen, edellä sanotun rajoittamatta mahdollisten vahingonkorvausten maksamista, jos taitotieto tulee yleisesti tunnetuksi käyttöluvan saajan sopimusrikkomuksen takia ;
8) käyttöluvan saajan velvoite rajoittaa käyttöluvan kohteena olevan tekniikan hyväksi käyttäminen yhdelle tai useammalle sellaiselle tekniselle soveltamisalalle tai sellaiselle tuotemarkkinalle, jolla käyttöluvan kohteena olevaa tekniikkaa voidaan soveltaa ;
9) käyttöluvan saajan velvoite maksaa vähintään tietty käyttöoikeuskorvaus tai tuottaa vähimmäismäärä käyttöluvan kohteena olevaa tuotetta tai suorittaa vähimmäismäärä käyttöluvan kohteena olevan tekniikan hyväksikäyttökertoja ;
10) käyttöluvan antajan velvoite soveltaa käyttöluvan saajaan mahdollisia edullisempia ehtoja, jotka käyttöluvan antaja ottaa käyttöön suhteessa muuhun yritykseen sopimuksen tekemisen jälkeen ;
11) käyttöluvan saajan velvoite varustaa käyttöluvan kohteena oleva tuote merkinnällä, jossa mainitaan käyttöluvan antajan nimi ;
12) käyttöluvan saajan velvoite olla käyttämättä käyttöluvan antajan taitotietoa tuotantolaitosten perustamiseksi sivullisille ; edellä sanottu ei rajoita käyttöluvan saajan oikeutta lisätä tuotantolaitostensa tuotantokykyä tai ottaa käyttöönsä lisää tuotantolaitoksia noudattaen yleisesti käytettäviä kaupallisia sopimusehtoja, mukaan luettuna lisättyjen käyttöoikeuskorvausten maksaminen tällaisessa tilanteessa.
2. Jos erityisten olosuhteiden vuoksi 1 kohdassa mainitut velvoitteet kuuluvat 85 artiklan 1 kohdan soveltamisalaan, poikkeus koskee myös niitä, vaikka niihin ei liittyisikään jotain niistä velvoitteista, joiden osalta on säädetty poikkeus 1 artiklassa.
3. Edellä 2 kohdassa säädettyä poikkeusta sovelletaan myös, jos osapuolet sitoutuvat sopimuksessa velvoitteisiin, jotka ovat 1 kohdassa mainittujen velvoitteiden kaltaisia, mutta soveltamisalaltaan tuossa kohdassa sallittuja velvoitteita rajatumpia.
3 artikla
Mitä 1 artiklassa ja 2 artiklan 2 kohdassa säädetään, ei sovelleta, jos:
1) käyttöluvan saajaa estetään jatkamasta käyttöluvan kohteena olevan taitotiedon käyttöä sopimuksen lakkaamisen jälkeen, kun taitotieto on tällä välin tullut yleisesti tunnetuksi muusta syystä kuin käyttöluvan saajan sopimusrikkomuksen takia ;
2) käyttöluvan saajan on:
a) luovutettava käyttöluvan antajalle kokonaan tai osittain oikeudet käyttöluvan kohteena olevan tekniikan parannuksiin tai uusiin sovellutuksiin ;
b) annettava käyttöluvan antajalle sellainen yksinomainen käyttölupa käyttöluvan kohteena olevan tekniikan parannuksiin ja uusiin sovellutuksiin, joka estäisi käyttöluvan saajaa sopimuskaudella tai sen jälkeen käyttämästä tekemiään parannuksia, siltä osin kuin ne voidaan erottaa käyttöluvan antajan taitotiedosta, tai antamasta sivullisille käyttölupaa kyseisiin parannuksiin, kun tällaisen käyttöluvan antaminen ei johtaisi käyttöluvan antajan luovuttaman sellaisen taitotiedon paljastumiseen, joka vielä on salaista ; taikka
c) annettava käyttöluvan antajalle, kun sopimus sisältää sopimuskauden jälkeistä aikaa koskevan käyttökiellon, edes vastavuoroinen tai muu kuin yksinomainen käyttölupa tekemiinsä parannuksiin, joita ei voida erottaa käyttöluvan kohteena olevasta taitotiedosta, ja jos käyttöluvan antajan oikeus käyttää kyseisiä parannuksia päättyy muissa kuin niissä tapauksissa, joissa sopimus puretaan käyttöoikeuden saajan sopimusrikkomuksen takia, myöhemmin kuin käyttöluvan saajan oikeus käyttää käyttöluvan kohteena olevaa taitotietoa ;
3) käyttöluvan saajan on sopimusta tehtäessä suostuttava noudattamaan sellaisia laatuvaatimuksia tai ottamaan myös sellaisia muita käyttölupia tai suostumaan sellaisten tavaroiden tai palvelujen hankkimiseen, joita hän ei halua, elleivät kyseiset käyttöluvat, laatuvaatimukset, tuotteet tai palvelut ole tarpeen käyttöluvan kohteena olevan tekniikan käyttämiseksi teknisesti tyydyttävällä tavalla hyväksi taikka sen varmistamiseksi, että käyttöluvan saajan tuotanto vastaa käyttöluvan antajan ja muiden käyttöluvan saajien noudattamia laatuvaatimuksia ;
4) käyttöluvan saajaa kielletään kiistämästä sitä, että käyttöluvan kohteena oleva taitotieto on salaista, taikka käyttöluvan antajalle tai tähän sidossuhteessa oleville yrityksille kuuluvien, käyttöluvan kohteena olevien patenttien pätevyyttä yhteismarkkinoilla, sanotun kuitenkaan rajoittamatta käyttöluvan antajan oikeutta sanoa lisenssisopimus irti tällaisessa tilanteessa ;
5) käyttöluvan saajalta peritään käyttöoikeuskorvauksia tavaroista tai palveluista, joita ei ole kokonaan tai osittain tuotettu käyttöluvan kohteena olevaa tekniikkaa käyttäen, taikka sellaisen taitotiedon käyttämisestä, joka on tullut yleisesti tunnetuksi käyttöluvan antajan tai tähän sidossuhteessa olevan yrityksen toiminnan takia ;
6) osapuolelle asetetaan samalla teknisellä käyttöalalla tai samoilla tuotemarkkinoilla rajoituksia, jotka koskevat hänelle sallittua asiakaskuntaa, erityisesti kieltämällä toimitukset tietyille käyttäjäryhmille tai käyttämällä tiettyjä jakelumenetelmiä taikka ottamalla asiakkaiden jakamiseksi käyttöön tietynlaiset tuotepakkaukset muissa kuin 1 artiklan 1 kohdan 7 alakohdassa ja 4 artiklan 2 kohdassa tarkoitetuissa tapauksissa ;
7) osapuolelle asetetaan rajoituksia käyttöluvan kohteena olevien tuotteiden valmistus- tai myyntimäärien taikka käyttöluvan kohteena olevan tekniikan hyväksikäyttökertojen lukumäärän suhteen muissa kuin 1 artiklan 1 kohdan 8 alakohdassa ja 4 artiklan 2 kohdassa tarkoitetuissa tapauksissa ;
8) osapuolelle asetetaan rajoituksia, jotka koskevat käyttöluvan kohteena olevien tuotteiden hinnoista tai niiden osatekijöistä taikka annettavista alennuksista päättämistä ;
9) osapuolen kilpailua toisen osapuolen, tähän sidossuhteessa olevien yritysten tai muiden yhteismarkkinoilla toimivien yritysten kanssa tutkimus- ja kehitystyön, valmistuksen taikka kilpailevien tuotteiden käytön tai myynnin osalta rajoitetaan, sanotun kuitenkaan rajoittamatta käyttöluvan saajan velvoitetta tehdä parhaansa käyttääkseen hyväksi käyttöluvan kohteena olevaa tekniikkaa taikka käyttöluvan antajan oikeutta sanoa irti käyttöluvan saajalle myönnetty yksinoikeus ja lakata antamasta parannuksista tietoa käyttöluvan saajan ryhdyttyä tällaisiin kilpaileviin toimiin tai vaatia käyttöluvan saajaa näyttämään, ettei käyttöluvan kohteena olevaa taitotietoa käytetä sellaisten tavaroiden tai palvelujen tuotannossa, jota käyttölupa ei koske ;
10) lisenssisopimuksen alkuperäinen voimassaoloaika jatkuu itsestään, kun siihen lisätään jokin käyttöluvan antajan tiedoksi toimittama uusi parannus, ellei käyttöluvan saajalla ole oikeutta kieltäytyä tällaisista parannuksista tai kullakin osapuolella ole oikeutta sanoa irti sopimusta sen alkuperäisen sopimuskauden päätyttyä sekä ainakin vuosittain sen jälkeen ;
11) käyttöluvan antajaa vaaditaan, vaikka vain erillisessä sopimuksessa, pidemmäksi kuin 1 artiklan 2 kohdan mukaan sallituksi ajaksi olemaan antamatta muille yrityksille käyttölupaa, joka koskee saman tekniikan hyväksi käyttöä käyttöluvan voimassaoloalueella, tai jos osapuolta vaaditaan pidemmäksi kuin 1 artiklan 2 tai 4 kohdan mukaan sallituksi ajaksi pidättymään saman tekniikan hyväksi käyttämisestä toisen osapuolen tai muiden käyttöluvan saajien alueilla ;
12) toista tai molempia osapuolia vaaditaan:
a) kieltäytymään ilman asiallista perustetta toimituksista sellaisten alueiltaan olevien käyttäjien tai jälleenmyyjien tilausten perusteella, jotka markkinoisivat tuotteita yhteismarkkinoiden muilla alueilla ;
b) vaikeuttamaan käyttäjien tai jälleenmyyjien mahdollisuuksia hankkia tuotteita yhteismarkkinoilla toimivilta muilta jälleenmyyjiltä ja erityisesti käyttämään teollis- tai tekijänoikeuksia tai ryhtymään muihin toimenpiteisiin estääkseen käyttäjiä tai jälleenmyyjiä hankkimasta käyttöluvan voimassaoloalueen ulkopuolelta tai tuomasta siellä markkinoille tuotteita, jotka käyttöluvan antaja on tuonut laillisesti markkinoille yhteismarkkinoilla tai jotka on hänen suostumuksellaan tuotu laillisesti markkinoille siellä,
tai jos näin toimitaan osapuolten välisen yhdenmukaistetun menettelytavan takia.
4 artikla
1. Edellä 1 ja 2 artiklassa säädettyä poikkeusta sovelletaan myös sopimuksiin, jotka sisältävät sellaisia kilpailua rajoittavia velvoitteita, joita mainitut artiklat eivät koske ja jotka eivät kuulu 3 artiklan soveltamisalaan, jos kyseiset sopimukset ilmoitetaan komissiolle komission asetuksen N:o 27 (6) säännösten mukaisesti eikä komissio vastusta kyseistä poikkeusta kuuden kuukauden kuluessa.
2. Mitä 1 kohdassa säädetään, sovelletaan erityisesti käyttöluvan saajan velvoitteeseen toimittaa ainoastaan rajattu määrä käyttöluvan kohteena olevaa tuotetta tietylle asiakkaalle, jos tämä käyttölupa taitotietoon on annettu kyseisen asiakkaan pyynnöstä siinä tarkoituksessa, että hän voi käyttää myös vaihtoehtoista tarjonnan lähdettä käyttöluvan voimassaoloalueella.
Tätä säännöstä sovelletaan myös, jos asiakkaana on käyttöluvan saaja ja käyttöluvan mukaan asiakas saa vaihtoehtoisen tarjonnan lähteen aikaansaamiseksi valmistaa käyttöluvan kohteena olevia tuotteita tai valmistuttaa niitä alihankkijalla.
3. Kuuden kuukauden aika lasketaan päivästä, jona komissio vastaanottaa ilmoituksen. Jos kuitenkin ilmoitus lähetetään kirjattuna kirjeenä, aika lasketaan postituspaikan postileiman päivästä.
4. Mitä 1 ja 2 kohdassa säädetään, sovelletaan vain, jos:
a) ilmoituksessa tai siihen liittyvässä tiedonannossa erikseen viitataan tähän artiklaan ; ja
b) ilmoituksessa annetut tiedot ovat täydellisiä ja tosiasioiden mukaisia.
5. Etua, joka johtuu 1 ja 2 kohdan soveltamisesta, voidaan vaatia sopimuksille, jotka on ilmoitettu ennen tämän asetuksen voimaantuloa, toimittamalla komissiolle tiedonanto, jossa erikseen viitataan tähän artiklaan ja ilmoitukseen. Mitä 3 kohdassa ja 4 kohdan b alakohdassa säädetään, sovelletaan soveltuvin osin.
6. Komissio voi vastustaa poikkeusta. Sen on vastustettava poikkeusta, jos se saa jäsenvaltiolta tätä koskevan pyynnön kolmen kuukauden kuluessa 1 kohdassa tarkoitetun ilmoituksen tai 5 kohdassa tarkoitetun tiedonannon toimittamisesta jäsenvaltiolle. Pyyntö on perusteltava perustamissopimuksen kilpailusääntöihin liittyvillä seikoilla.
7. Komissio voi milloin tahansa luopua poikkeusta vastustavasta kannastaan. Jos vastustuksen perusteena on kuitenkin ollut jäsenvaltion pyyntö, joka on edelleen voimassa, siitä voidaan luopua vasta kilpailunrajoituksia ja määräävää markkina-asemaa käsittelevän neuvoa-antavan komitean kuulemisen jälkeen.
8. Jos vastustus peruutetaan siksi, että yritykset, joita asia koskee, ovat näyttäneet, että 85 artiklan 3 kohdassa määrätyt edellytykset täyttyvät, poikkeusta sovelletaan ilmoituspäivästä alkaen.
9. Jos vastustus peruutetaan siksi, että yritykset, joita asia koskee, ovat muuttaneet sopimusta siten, että 85 artiklan 3 kohdassa määrätyt edellytykset täyttyvät, poikkeusta sovelletaan muutosten voimaantulopäivästä alkaen.
10. Jos komissio vastustaa poikkeusta eikä vastustusta peruuteta, ilmoituksen vaikutuksiin sovelletaan asetuksen N:o 17 säännöksiä.
5 artikla
1. Tätä asetusta ei sovelleta:
1) patentti- tai taitotietorenkaan jäsenten välisiin sopimuksiin, jotka koskevat tällaisen yhteistoiminnan kohteena olevaa tekniikkaa ;
2) sellaisten kanssakilpailijoiden välisiin taitotietoa koskeviin lisenssisopimuksiin, jotka ovat osapuolina yhteisyrityksessä, tai jonkun heistä ja yhteisyrityksen välisiin tällaisiin lisenssisopimuksiin, jos ne liittyvät yhteisyrityksen toimintaan ;
3) sopimuksiin, joissa osapuoli antaa toiselle osapuolelle käyttöoikeuden taitotietoon, ja tämä toinen osapuoli, vaikka vain erillisissä sopimuksissa tai sidossuhteessa olevien yritysten kautta, antaa ensiksi mainitulle osapuolelle käyttöoikeuden patenttiin, tavaramerkkiin tai taitotietoon taikka yksinmyyntioikeuden, jos osapuolet kilpailevat keskenään näissä sopimuksissa tarkoitettujen tuotteiden osalta ;
4) sopimuksiin, joihin sisältyy käyttöluvan antaminen muuhun teollis- tai tekijänoikeuteen kuin patenttiin, erityisesti tavaramerkkiin, tekijänoikeuteen tai mallioikeuteen, taikka tietokoneohjelmaan, elleivät kyseiset oikeudet tai kyseinen tietokoneohjelma edistä käyttöluvan kohteena olevan tekniikan soveltamisen tavoitteiden saavuttamista ja ellei sovita muista kilpailua rajoittavista velvoitteista kuin niistä, jotka koskevat myös käyttöluvan kohteena olevaa taitotietoa ja joita tässä asetuksessa säädetty poikkeus koskee.
2. Tätä asetusta sovelletaan kuitenkin 1 kohdan 3 alakohdassa tarkoitettuihin vastavuoroisiin käyttölupiin, jos mitkään alueelliset rajoitukset eivät koske osapuolia yhteismarkkinoilla näissä sopimuksissa tarkoitettujen tuotteiden valmistuksen, käytön tai markkinoille tuomisen taikka käyttöluvan kohteena olevan tekniikan käytön osalta.
6 artikla
Tätä asetusta sovelletaan myös:
1) varsinaisiin tai sekamuotoisiin taitotietosopimuksiin, joissa käyttöluvan antajana ei ole taitotiedon kehittäjä tai patentinhaltija, mutta hänellä on kehittäjältä tai patentinhaltijalta valtuutus antaa käyttölupa tai alilisenssi ;
2) taitotiedon taikka taitotiedon ja patentin luovutukseen, jos luovutuksen perusteella vastikkeena maksettava määrä riippuu luovutuksensaajan niiden tuotteiden osalta saamasta liikevaihdosta, joiden valmistuksessa taitotietoa tai patenttia käytetään, taikka tällaisten tuotteiden valmistusmäärästä tai taitotiedon tai patentin hyväksikäyttökertojen lukumäärästä ;
3) varsinaisiin tai sekamuotoisiin taitotietosopimuksiin, joissa käyttöluvan antajan tai käyttöluvan saajan oikeuksia käyttävät tai niiden velvollisuudet täyttävät niihin sidossuhteessa olevat yritykset.
7 artikla
Komissio voi asetuksen N:o 19/65/ETY 7 artiklan mukaisesti evätä tästä asetuksesta aiheutuvan edun, jos se toteaa, että jossakin erityisessä tapauksessa sopimuksella, jonka osalta on tehty poikkeus tällä asetuksella, on kuitenkin tiettyjä vaikutuksia, jotka ovat ristiriidassa perustamissopimuksen 85 artiklan 3 kohdassa määrättyjen edellytysten kanssa, ja erityisesti jos:
1) tällaiset vaikutukset johtuvat välitystuomiosta ;
2) sopimuksen takia käyttöluvan kohteena olevat tuotteet eivät ole käyttöluvan voimassaoloalueella alttiina samanlaisista tuotteista tai tuotteista, joita käyttäjät pitävät ominaisuuksiltaan, hinnaltaan ja käyttötarkoitukseltaan niitä vastaavina, johtuvalle tehokkaalle kilpailulle ;
3) käyttöluvan antajalla ei ole oikeutta sanoa irti sen saajalle myönnettyä käyttöluvan yksinomaisuutta aikaisemmin kuin viiden vuoden kuluttua päivästä, jona sopimus tehtiin, sekä sen jälkeen ainakin vuosittain tapauksissa, joissa käyttöluvan saaja ilman perusteltua aihetta ei käytä hyväksi käyttöluvan kohteena olevaa tekniikkaa lainkaan tai riittävästi ;
4) käyttöluvan saaja kieltäytyy ilman asiallista perustetta toimituksista muiden käyttöluvan saajien alueilta olevien käyttäjien tai jälleenmyyjien sellaisten tilauksien perusteella, joita hän ei ole itse saanut aikaan, edellä sanotun kuitenkaan rajoittamatta 1 artiklan 1 kohdan 6 alakohdan soveltamista ;
5) osapuoli tai kumpikin heistä:
a) pidättyy ilman asiallista perustetta toimituksista sellaisten alueeltaan olevien käyttäjien tai jälleenmyyjien tilausten perusteella, jotka markkinoisivat tuotteita yhteismarkkinoiden muilla alueilla ;
b) vaikeuttaa käyttäjien tai jälleenmyyjien mahdollisuuksia hankkia tuotteita yhteismarkkinoilla toimivilta muilta jälleenmyyjiltä ja erityisesti käyttää teollis- tai tekijänoikeuksia tai ryhtyy muihin toimenpiteisiin estääkseen käyttäjiä tai jälleenmyyjiä hankkimasta tai tuomasta markkinoille käyttöluvan voimassaoloalueella tuotteita, jotka käyttöluvan antaja on saattanut laillisesti markkinoille yhteismarkkinoilla tai jotka on hänen suostumuksellaan saatettu laillisesti markkinoille siellä ;
6) edellä 2 artiklan 1 kohdan 3 alakohdassa tarkoitettu sopimuksen jälkeistä aikaa koskeva käyttökielto estää käyttöluvan saajaa hyödyntämästä lakannutta patenttia, jota kaikki muut valmistajat voivat hyödyntää ;
7) aika, jolta käyttöluvan saajan on jatkettava käyttöoikeuskorvausten maksamista tapauksessa, jossa sivullisten toiminnan takia taitotieto on tullut yleisesti tunnetuksi 2 artiklan 1 kohdan 7 alakohdassa tarkoitetulla tavalla, ylittää merkittävästi etuasemasta aloitetun tuotannon ja markkinoinnin ansiosta säästyneen ajan, ja tämä velvoite on haitallinen kilpailulle markkinoilla ;
8) osapuolet olivat kanssakilpailijoita jo ennen käyttöluvan antamista, ja käyttöluvan saajan 2 artiklan 1 kohdan 9 alakohdassa ja 3 artiklan 9 alakohdassa tarkoitetut, tuotannon vähimmäismäärää tai käyttöluvan kohteena olevan tekniikan käyttämiseksi parhaansa tekemistä koskevat velvoitteet estävät käyttöluvan saajaa käyttämästä kilpailevaa tekniikkaa.
8 artikla
1. Sopimuksiin, jotka ovat olleet olemassa 13 päivänä maaliskuuta 1962 ja jotka on ilmoitettu komissiolle 1 päivään helmikuuta 1963 mennessä, sekä sellaisiin sopimuksiin, riippumatta siitä, onko ne ilmoitettu vai ei, joita asetuksen N:o 17 4 artiklan 2 kohdan 2 alakohdan b alakohta koskee, sovelletaan tässä asetuksessa olevaa julistusta, ettei perustamissopimuksen 85 artiklan 1 kohta koske niitä, taannehtivasti ajankohdasta, josta alkaen tämän asetuksen soveltamisen edellytykset täyttyivät.
2. Sellaisten muiden sopimusten osalta, jotka on ilmoitettu ennen tämän asetuksen voimaantuloa, sovelletaan tässä asetuksessa olevaa julistusta, ettei 85 artiklan 1 kohtaa sovelleta, taannehtivasti ajankohdasta, josta alkaen tämän asetuksen soveltamisen edellytykset täyttyivät, taikka ilmoituspäivästä, jos se on myöhempi.
9 artikla
Jos sopimuksia, jotka ovat olleet olemassa 13 päivänä maaliskuuta 1962 ja jotka on ilmoitettu komissiolle 1 päivään helmikuuta 1963 mennessä, tai sopimuksia, jotka kuuluvat asetuksen N:o 17 4 artiklan 2 kohdan 2 alakohdan b alakohdan soveltamisalaan ja jotka on ilmoitettu komissiolle 1 päivään tammikuuta 1967 mennessä, muutetaan 1 päivään heinäkuuta 1989 mennessä siten, että tämän asetuksen soveltamisen edellytykset täyttyvät, ja tällaisesta muutoksesta annetaan tieto komissiolle 1 päivään lokakuuta 1989 mennessä, perustamissopimuksen 85 artiklan 1 kohdassa määrättyä kieltoa ei sovelleta muutosta edeltävään ajanjaksoon. Muutoksia koskevan tiedonannon vaikutukset alkavat päivästä, jona komissio on ottanut sen vastaan. Jos tiedonanto lähetetään kirjattuna kirjeenä, sen vaikutukset alkavat postituspaikan postileiman päivästä.
10 artikla
1. Edellä 8 ja 9 artiklaa sovelletaan perustamissopimuksen 85 artiklassa tarkoitettuihin sopimuksiin Yhdistyneen kuningaskunnan, Irlannin ja Tanskan yhteisöihin liittymisen vuoksi, kuitenkin siten, että määräpäivänä on 13 päivän maaliskuuta 1962 sijasta 1 päivä tammikuuta 1973 sekä 1 päivän helmikuuta 1963 ja 1 päivän tammikuuta 1967 sijasta 1 päivä heinäkuuta 1973.
2. Edellä 8 ja 9 artiklaa sovelletaan perustamissopimuksen 85 artiklassa tarkoitettuihin sopimuksiin Kreikan yhteisöihin liittymisen vuoksi, kuitenkin siten, että määräpäivänä on 13 päivän maaliskuuta 1962 sijasta 1 päivä tammikuuta 1981 sekä 1 päivän helmikuuta 1963 ja 1 päivän tammikuuta 1967 sijasta 1 päivä heinäkuuta 1981.
3. Edellä 8 ja 9 artiklaa sovelletaan perustamissopimuksen 85 artiklassa tarkoitettuihin sopimuksiin Espanjan ja Portugalin yhteisöihin liittymisen vuoksi, kuitenkin siten, että määräpäivänä on 13 päivän maaliskuuta 1962 sijasta 1 päivä tammikuuta 1986 sekä 1 päivän helmikuuta 1963 ja 1 päivän tammikuuta 1967 sijasta 1 päivä heinäkuuta 1986.
11 artikla
1. Tietoja, jotka on saatu sovellettaessa 4 artiklaa, saa käyttää vain tässä asetuksessa säädettyjä tarkoituksia varten.
2. Komissio ja jäsenvaltioiden viranomaiset sekä niiden virkamiehet ja muut niiden palveluksessa olevat eivät saa ilmaista tietoja, jotka on saatu tätä asetusta sovellettaessa ja jotka ovat salassa pidettäviä.
3. Mitä 1 ja 2 kohdassa säädetään, ei estä julkaisemasta yleiskatsauksia tai selvityksiä, jotka eivät sisällä yksittäisiä yrityksiä tai yritysten yhteenliittymiä koskevia tietoja.
12 artikla
Tämä asetus tulee voimaan 1 päivänä huhtikuuta 1989.
Sitä sovelletaan 31 päivään joulukuuta 1999 asti.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä marraskuuta 1988.

Labels: 7
4